Jhb-vrou in huis oorval; inbreker doodgeskiet | Maroela Media
Lt.kol. Lungelo Dlamini, woordvoerder van die polisie, het gesê die verdagtes het 'n vuurwapen op die vrou gerig terwyl hulle die huis geplunder het. Die verdagtes het met verskeie items waaronder 'n selfoon, skootrekenaar en kontant op die vlug geslaan.
Volgens Dlamini kon die vrou daarin slaag om die paniekknoppie te druk en was die polisie vinnig op die toneel. 'n Skietgeveg het tussen die polisie en die verdagtes uitgebreek en een van die verdagtes is raakgeskiet. Die verdagte het by 'n nabygeleë kompleks ingehardloop waar hy inmekaargesak het en dood is. 'n Vuurwapen en kontant is in sy besit gevind.
Dlamini het gesê nog 'n verdagte is in hegtenis geneem terwyl die derde verdagte daarin kon slaag om te ontsnap. Die polisiebeamptes en huiseienaar is nie tydens die voorval beseer nie.